REPUBLIKA SRBIJA

NARODNA SKUPŠTINA

Odbor za zaštitu životne sredine

20 Broj: 06-2/171-12

20. septembar 2012. godine

B e o g r a d

ZAPISNIK

TREĆE SEDNICE ODBORA ZA ZAŠTITU ŽIVOTNE SREDINE,

ODRŽANE 20. SEPTEMBRA 2012. GODINE

 Sednica je počela u 13,10 časova.

 Sednicom je predsedavala Milica Vojić Marković, predsednik Odbora.

 Sednici su prisustvovali članovi Odbora: Konstantin Arsenović, Branislav Blažić, Biljana Ilić Stošić, Jelena Mijatović, Aleksandra Tomić, Ivana Dinić, Ivan Karić, Gordana Čomić, Dejan Nikolić, Ljuban Panić i Živojin Stanković.

 Sednici Odbora prisustvovali su zamenici članova Odbora: Mile Spirovski i Nevena Stojanović (zamenik Zorana Vasića).

 Sednici nisu prisustvovali članovi Odbora: Judita Popović, Boško Ničić, niti njihovi zamenici, Zoran Vasić i Oliver Dulić.

 Sednici su prisustvovali i Zoran Ibrović, načelnik Odeljenja za harmonizaciju propisa u oblasti zaštite životne sredine u Ministarstvu i Gordana Petković, viši savetnik za razvoj sistema zaštite životne sredine u Ministarstvu.

 Na **predlog** Aleksandre Tomić, člana Odbora, predloženi **dnevni red** je **dopunjen** tačkom koja glasi: „Utvrđivanje amandmana Odbora za zaštitu životne sredine na Predlog zakona o izmenama Zakona o hemikalijama, koji je podnela Vlada“.

 Odbor je jednoglasno usvojio sledeći

D n e v n i r e d :

1. Utvrđivanje amandmana Odbora za zaštitu životne sredine na Predlog zakona o izmenama Zakona o zaštiti od jonizujućih zračenja i nuklearnoj sigurnosti, koji je podnela Vlada;
2. Utvrđivanje amandmana Odbora za zaštitu životne sredine na Predlog zakona o izmenama Zakona o hemikalijama, koji je podnela Vlada.

 Prva tačka dnevnog reda - **Utvrđivanje amandmana Odbora za zaštitu životne sredine na Predlog zakona o izmenama Zakona o zaštiti od jonizujućih zračenja i nuklearnoj sigurnosti, koji je podnela Vlada**

Član Odbora Aleksandra Tomić predložila je da Odbor podnese amandmane na Predlog zakona o izmenama Zakona o zaštiti od jonizujućih zračenja i nuklearnoj sigurnosti, koji je podnela Vlada. Tom prilikom iznela je da se podnošenjem amandmana od strane odbora izlazi u susret očuvanju nuklearnih objekata Srbije, o čemu je bilo rasprave na sednici Narodne skupštine i o čemu je govorila predsednik Odbora Milica Vojić Marković. Ovim amandmanima će se brisati odredbe Predloga zakona koje se odnose na ukidanje Agencije za zaštitu od jonizujućih zračenja i nuklearnu sigurnost Srbije, ali se ostavljaju odredbe koje se odnose na naknade, koje se ukidaju. Na ovaj način će se postići da se Agencija ne ukida.

 U diskusiji su učestvovali: Aleksandra Tomić, Gordana Čomić, Ivan Karić, Milica Vojić Marković, Branislav Blažić i Dejan Nikolić.

 Član Odbora Gordana Čomić se složila sa rešenjima koja su predložena ovako formulisanim amandmanima, ali je istakla da bi, po njenom mišljenju, bilo celishodnije da je ovaj Predlog povučen i da se predloži da se ukida naknada.

 Član Odbora Aleksandra Tomić objasnila je da nije bilo moguće da se ovaj predlog zakona povuče, jer je Vlada predložila 28 zakona „u paketu“, pa bi to narušilo koncept predloženog rebalansa budžeta.

 Član Odbora Ivan Karić istakao je da se u javnosti mnogo govorilo o nepravilnostima koje se odnose na rad Javnog preduzeća Nuklearni objekti Srbije. Ako se Ukida Fond za zaštitu životne sredine zbog toga što se u javnosti raspravljalo o nedostacima u radu ministra, onda bi, po toj logici, trebalo ukinuti i ovo javno preduzeće. Postavio je pitanje, pošto će ovo javno preduzeće nastaviti sa radom, da li to znači da će se sanirati rudnik u Kalni, da li će firma koja je osnovana početi konačno da radi svoj posao i da li postoji mehanizam na osnovu koga će Odbor biti bar jedanput mesečno izveštavan o tome šta se dešava u tom objektu, s obzirom da se on nalazi na 10 km od Grada Beograda, zbog bezbednosti stanovnika.

 Predsednik Odbora Milica Vojić Marković složila se sa izlaganjem Ivana Karića. Obrazložila je iz kog razloga će glasati za rešenja koja se ovim amandmanima postižu. Objasnila je da je, po važećim propisima, za sigurnost nuklearnih objekata nadležan Odbor za obrazovanje, nauku, tehnološki razvoj i informatičko društvo. Što se tiče informacija koje je zatražio Ivan Karić, objasnila mu je da Odbor može tu vrstu informacija da zatraži od nadležnog ministarstva. Istakla je da je za Srbiju veoma značajno da postoji jedno profesionalno telo koje će se baviti nuklearnom sigurnošću Srbije, jer zaista postoji realan problem sa Vinčom. Iznela je da se Fond za zaštitu životne sredine ukida zato što je budžet prazan i da bi ona volela da je to rečeno prilikom obrazlaganja tog predloga. Ona smatra da je bolje rešenje, sa stanovišta Odbora za zaštitu životne sredine, da se očuvaju postojeće institucije zbog razvoja zemlje, pa da se u sledećem koraku tim institucijama da sve što im pripada, nego da se one ugase.

 Član Odbora Gordana Čomić predložila je da, predsednik Odbora, u dogovoru sa predsednikom Odbora za obrazovanje, nauku, tehnološki razvoj i informatičko društvo, zatraži da predstavnici JP za upravljanje nuklearnim objektima u Republici Srbiji prisustvuju sednici Odbora ili da se sednica Odbora održi u ovom javnom preduzeću. Ukazala je na problem izukrštanih nadležnosti, koji se na ovaj način može prevazići.

 Predsednik Odbora istakla je koliki je značaj nadzorne uloge Narodne skupštine i Odbora, posebno ukoliko su i predstavnici JP za upravljanje nuklearnim objektima svesni da je neko zainteresovan da kontroliše njihov rad. Odbor treba da „ode na teren“ kako bi se uverili kakvo je zaista stanje.

 Član Odbora Ivan Karić postavio je pitanje da li postoji način da se Fond za zažtitu životne sredine privremeno ugasi na dve godine i da se posle ponovo aktivira. Izneo je činjenicu da će ukidanjem ovog Fonda biti ugroženo zdravlje dece, posebno one koja žive u područjima izuzetne ekološke zagađenosti, koja neće imati mogućnost da odu na klimatski oporavak zbog opstruktivnog bronhitisa. Istakao je da će glasati da odbor podnese ove amandmane, ali da se duboko ne slaže sa ukidanjem Fonda za zaštitu životne sredine iz razloga koje je naveo.

 Član Odbora Branislav Blažić istakao je da se Fond ne može ukinuti na dve godine. Zdravlje stanovništva, po njegovom mišljenju, ne ugrožava gašenje Fonda, već to što u bolnicama nema lekova i drugih sredstava koja su od vitalnog značaja za zdravlje stanovništva. Istakao je da će, u nekom narednom periodu, ako se situacija u društvu popravi, tražiti da se Fond vrati, ali se mora realno sagledati situacija u kojoj se naše društvo sada nalazi. Odbor može doneti zaključak da je svakom društvu potreban Fond za zaštitu životne sredine, kao institucija koja će brinuti o životnoj sredini i zdravlju i razvoju stanovništva, ali da, u ovom momentu, ovo društvo nema mogućnosti da se ovaj Fond održi.

 Član Odbora Gordana Čomić smatra da je odlukom o ukidanju Fonda poslata poruka Evropskoj uniji da nismo dosledni i ozbiljni u ovoj važnoj oblasti. Još jednom je naglašeno koliko je važno da opstane princip „zagađivač plaća“ i da „zeleni dinar“ ostane vidljiv i da se tako prikupljena sredstva troše namenski, pri čemu je mnogo važna kontrola trošenja sredstava, da se ne bi desilo da se prihod od „zelenog dinara“ izgubi kroz alokaciju u budžetu.

 Član Odbora Dejan Nikolić naglasio je da je Fond za zaštitu životne sredine bio obavezjuća stvar, a sada će biti teško kontrolisati da li će sredstva prikupljena kao „zeleni dinar“ biti trošena za zaštitu životne sredine. Mora se naći način da se jasno prati kako se takva sredstva troše, da se ona „ozelene“.

 Odbor je, sa **14 glasova za, nijednim protiv i jednim uzdržanim**, **prihvatio predlog** člana Odbora Aleksandre Tomić da Odbor podnese amandmane na Predlog zakona o izmenama Zakona o zaštiti od jonizujućih zračenja i nuklearnoj sigurnosti.

Odbor je, u skladu sa članom 157. stav 6. Poslovnika Narodne skupštine podneo amandmane na čl. 1, 2, 3, 4, 5, 7, 8, 9, 10, 11, 12, 13, 14, 15, 16, 17. i 18. Predloga zakona o izmenama Zakona o zaštiti od jonizujućih zračenja i nuklearnoj sigurnosti.

Za izvestioca Odbora na sednici Narodne skupštine određena je Milica Vojić Marković, predsednik Odbora.

 Odbor je, **jednoglasno**, **prihvatio predlog** člana Odbora Gordane Čomić da Odbor ovlasti predsednika Odbora Milicu Vojić Marković da, u dogovoru sa predsednikom Odbora za obrazovanje, nauku, tehnološki razvoj i informatičko društvo, napravi dogovor o načinu na koji će Odbor za zaštitu životne sredine učestvovati u kontroli rada JP nuklearni objekti Srbije.

 Druga tačka dnevnog reda - **Utvrđivanje amandmana Odbora za zaštitu životne sredine na Predlog zakona o izmenama Zakona o hemikalijama, koji je podnela Vlada**

 Član Odbora Aleksandra Tomić **predložila** je da Odbor podnese amandman na Predlog zakona o izmenama Zakona o hemikalijama kojim se, posle člana 15. dodaju čl. 15a i 15b.

U raspravi su učestvovali: Gordana Čomić i Aleksandra Tomić.

 Član Odbora Gordana Čomić ukazala je na manjkavost ovakvog predloga amandmana, osvrnuvši se na Povelju 27 i pravne tekovine, koje su podrazumevale i donošenje Zakona o hemikalijama i osnivanje Agencije za hemikalije, kao i Zakon o biocidnim proizvodima, kojima se zahteva nezavisno telo ili saglasnost, ako se u okviru organa uprave kome je ova materija data u nadležnost formira organizaciona jedinica koja će se time baviti, zato nije dovoljno reći da te poslove obavlja Ministarstvo energetike, razvoja i zaštite životne sredine, već se mora tačno znati ko to radi, a upravo iz tog razloga je i formirana Agencija. Izrazila je žaljenje što se od svih agencija ukida baš ova. Ukazala je da se uz predlog zakona mora dostaviti Izjava o usklađenosti sa pravom Evropske unije, kao i na probleme koji će nastati donošenjem i primenom ovakvog zakona. Sve su to razlozi zbog kojih ona neće glasati da Odbor podnese ovakav amandman.

 Odbor se nije izjasnio o predlogu Aleksandre Tomić da Odbor podnese predloženi amandman, već je dogovoreno da se o tom pitanju prethodno izvrše konsultacije.

Sednica je završena u 13,50 časova.

SEKRETAR PREDSEDNIK

 Milica Bašić Milica Vojić Marković